Ντοματοκεφτέδες με σάλτσα γιαουρτιού
Πεντανόστιμοι ντοματοκεφτέδες με μπόλικα μυρωδικά και λίγο πελτέ. Η γλυκόξυνη γεύση τους ταιριάζει τόσο με τη δροσιά της γιαουρτένιας σάλτσας που τους συνοδεύει.
500 γρ. ντομάτες, καλά πλυμένες, 2 κουτ. σούπας φρέσκο κρεμμυδάκι, ψιλοκομμένο, 1 σκελίδα σκόρδο, λιωμένη, 1 κουτ. σούπας πελτές ντομάτας, 1 κουτ. γλυκού ξερή ρίγανη, τριμμένη, 1 κουτ. σούπας μαϊντανός, ψιλοκομμένος, 1 κουτ. σούπας φρέσκος δυόσμος, ψιλοκομμένος, 2 κουτ. σούπας ελαιόλαδο, περίπου 100 γρ. αλεύρι (ή όσο χρειαστεί, βλ. διαδικασία), 1 κουτ. σούπας κορν φλάουρ, 1 κουτ. σούπας μπέικιν πάουντερ, αλάτι, πιπέρι φρεσκοτριμμένο, 200 γρ. γιαούρτι αγελάδας, στραγγιστό, αλάτι, πιπέρι φρεσκοτριμμένο, 1 κουτ. γλυκού δυόσμος, φρέσκος, ψιλοκομμένος, 1 κουτ. σούπας ελαιόλαδο, 1 κουτ. γλυκού ξίδι
Για να ετοιμάσουμε τους ντοματοκεφτέδες με σάλτσα γιαουρτιού, ξεκινάμε από τη σάλτσα: Ανακατεύουμε όλα τα υλικά μαζί σε ένα μπολ και αφήνουμε την σάλτσα στο ψυγείο.Για να φτιάξουμε ντοματοκεφτέδες με σάλτσα γιαουρτιού πρώτα κόβουμε το κοτσάνι από τις ντομάτες και τις χαράσσουμε ελαφρώς στο κάτω μέρος.Τις ζεματάμε για 10 δευτερόλεπτα σε μια κατσαρόλα με νερό που κοχλάζει και αμέσως τις βάζουμε σε νερό με πάγο.Τις ξεφλουδίζουμε, αφαιρούμε τους σπόρους και τα υγρά τους, και τις κόβουμε σε μικρούς κύβους.Προσθέτουμε αλάτι και τις αφήνουμε σε σουρωτήρι να στραγγίξουν για 30 λεπτά.Τις μεταφέρουμε σε μπολ, προσθέτουμε τα υπόλοιπα υλικά και ανακατεύουμε.Στο τέλος προσθέτουμε όσο αλεύρι κοσκινισμένο χρειαστεί, ώστε να σφίξει το μείγμα.Βάζουμε στην κατάψυξη για 1 ώρα να κρυώσει και να σφίξει.Ζεσταίνουμε περίπου 3 εκ. ελαιόλαδο σε ένα αντικολλητικό τηγάνι, σε μέτρια προς δυνατή φωτιά.Μόλις το λάδι κάψει, ρίχνουμε με ένα κουτάλι σούπας κουταλιά-κουταλιά από το μείγμα και τηγανίζουμε τους κεφτέδες σε δόσεις των 7-8 τεμαχίων, για 4-5 λεπτά περίπου η κάθε δόση, γυρίζοντάς τους τακτικά, για να ροδίσουν ομοιόμορφα.Βγάζουμε κάθε δόση από το τηγάνι με μια τρυπητή κουτάλα και τη στραγγίζουμε σε χαρτί κουζίνας.Σερβίρουμε τους κεφτέδες χλιαρούς, με τη σάλτσα γιαουρτιού σε μπολάκι.
Ντομάτα,Νηστίσιμα,Χορτοφαγικά